《兹游》
明代·沈明臣

山水平生愿，兹游亦偶逢。
溪清石五色，山转路千重。
片雨孤峰入，余霞众壑浓。
滩声风浩浩，花气草茸茸。
波动将崩石，云浮不尽松。
濑船牵月上，水碓杂云舂。
宿傍鱼龙窟，行随虎豹踪。
同行携郑老，日遣画芙蓉。

作者简介：浙江鄞县人，字嘉则。诸生。偕徐渭为胡宗宪幕僚。有诗名，即兴作铙歌十章，援笔立就，为宗宪激赏。后宗宪以严党下狱死，为之讼冤。继往来吴楚闽粤间。卒年七十余。歌诗约七千余首，有《丰对楼诗选》、《荆溪唱和诗》、《吴越游稿》。